REGOLAMENT TAL-KUMMISSJONI (KE) Nru 1077/2009
tal-10 ta’ Novembru 2009
dwar l-iffissar tad-data tal-għeluq għat-tressiq tal-applikazzjonijiet għall-għajnuna għall-ħżin privat tal-laħam tal-majjal stipulata bir-Regolament (KE) Nru 1329/2008
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikulari l-Artikolu 43(a) u (d), flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 1329/2008 tat-22 ta' Diċembru 2008 li jadotta miżuri għall-appoġġ ta' emerġenza għas-suq tal-majjal fil-forma ta’ għajnuna għall-ħżin privat f’parti mir-Renju Unit (2). L-għajnuna tingħata minħabba ċirkustanzi eċċezzjonali li għadda minnhom is-settur tal-laħam tal-majjal fl-Irlanda u l-Irlanda ta’ Fuq f’Diċembru 2008, meta studji wrew livelli elevati ta’ bifenili poliklorinati (PCB) f’laħam tal-majjal li joriġina fl-Irlanda. Is-sitwazzjoni nbidlet minn dakinhar u b’riżultat ta’ dan il-miżuri ma għadx baqa’ bżonnhom.
(2)
L-għotja ta’ għajnuna għal ħżin privat tal-laħam tal-majjal għalhekk trid tispiċċa u għandha tiġi stipulata data tal-għeluq għat-tressiq tal-applikazzjonijiet.
(3)
Biex tkun evitata l-ispekulazzjoni r-Regolament għandu jidħol fis-seħħ fil-jum tal-pubblikazzjoni tiegħu u d-data tal-għeluq għandha tkun l-għada tad-dħul fis-seħħ tiegħu.
(4)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Id-data tal-għeluq għat-tressiq tal-applikazzjonijiet għall-għajnuna għall-ħżin privat tal-laħam tal-majjal stipulata bir-Regolament (KE) Nru 1329/2008 għandha tkun 13 ta’ Novembru 2009.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta’ Novembru 2009.